Brooklyn Bridge
Store norske leksikon,Teknologi og industri,Transport,Samferdsel,Broer,Broer utenfor Norge
Brooklyn Bridge er en veibro i New York City i den amerikanske delstaten New York. Broen krysser East River mellom Brooklyn og Manhattan.
Historikk Brooklyn Bridge ble påbegynt i 1870, og åpnet i 1883. Broen var verdens største fra den stod ferdig og frem til 1903, da Williamsburg Brigde ble åpnet. Byggearbeidene var meget vanskelige med omkring 20 dødsulykker i løpet av de årene byggingen tok. En av de omkomne var konstruktøren av broen, John August Roebling. Arbeidet ble videreført av hans sønn Washington Roebling, som også ble hardt skadet og invalidisert.Brooklynbroen utmerker seg ikke bare ved sin størrelse, men også ved sin arkitektur, og som et pionerarbeid for utviklingen av brobyggingskunsten. Den regnes som arketypen på en moderne hengebro. Byggingen av broen vakte stor oppmerksomhet, ikke bare blant ingeniører; for eksempel spaserte Bjørnstjerne Bjørnson over catwalken (opphengt gangbro) i 1881 og skrev imponert hjem til Dagbladet.En hengebro er en myk konstruksjon som svaier under belastning. Ved åpningen var det fullt av folk på broen. Noen kjente svaiing og begynte å rope ut varsel om at broen var i ferd med å falle ned. Det oppstod panikk, og tolv fotgjengere ble trampet i hjel.Broen er fortsatt et velkjent landemerke i New York og fører daglig en stor trafikkstrøm over elven. Brooklyn Bridge har gjennom årene vist seg som en svært varig konstruksjon som har tålt overgangen fra hestetransport og elektrisk forstadsbane til tung biltrafikk godt. Broen var gjenstand for kun rutinemessig vedlikehold helt til 1944, da en omfattende rekonstruksjon hvor blant annet dekket ble forsterket ble påbegynt, og stod ferdig i 1954. I 2021 ble ett av kjørefeltene gjort om til to kjørefelt for syklister. Tekniske data Brooklyn Bridge har syv kjørefelt, fem for kjøretøy og to for syklister. I 2018 passererte i gjennomsnitt over 116 000 kjøretøy, 30 000 fotgjengere og 3000 syklister broen hver dag. Type: Hengebro  Materiale: Stål og granitt  Total lengde: 1053 meter Lengste spenn (hovedspenn): 486 meter Seilingshøyde: 41 meter Les mer i Store norske leksikon bro George Washington Bridge